घाटी में पंचायत चुनाव के दूसरे चरण का मतदान  
बारामूला, गंदेरबाल, कुलगाम, कुपवाड़ा और बडगाम जिलों के एक-एक प्रखंड में पंच और सरपंच पद के लिए 2,139 उम्मीदवार मैदान में हैं।
कश्मीर घाटी के पांच प्रखंडों में पंचायत चुनाव के दूसरे चरण के लिए मतदान शुरू हो चुका है। बारामूला, गंदेरबाल, कुलगाम, कुपवाड़ा और बडगाम जिलों के एक-एक प्रखंड में पंच और सरपंच पद के लिए कुल 2,139 उम्मीदवार मैदान में हैं।  आधिकारिक सूत्रों से मिली जानकारी के अनुसार इस चरण में खास उत्साह नहीं दिख रहा है। बताया जा रहा है कि रविवार सुबह में हुई भारी बारिश के बाद बढ़ी ठंड इसका एक कारण हो सकती है।  गौरतलब है कि शुक्रवार को बडगाम जिले के पखेरपोड़ा इलाके में आतंकियों द्वारा एक महिला पंच उम्मीदवार की हत्या के बाद सुरक्षा बढ़ा दी गई है। 10 सालों के अंतराल के बाद जम्मू-कश्मीर में हो रहे पंचायत चुनाव का तीसरे चरण का मतदान 21 अप्रैल को होना है।